На основу члана 13. Закона о подстицајима у пољопривреди и руралном развоју ("Службени гласник Републике Србије", број 10/13, 142/14) и члана 37. Статута Града Ниша (''Службени лист Града Ниша'', број 88/2008),

Скупштина Града Ниша, на седници од \_\_\_\_\_\_\_\_\_\_\_. године, доноси

**О Д Л У К У**

**О ИЗМЕНАМА ОДЛУКЕ О ОСНИВАЊУ БУЏЕТСКОГ ФОНДА ЗА ПОЉОПРИВРЕДУ И РУРАЛНИ РАЗВОЈ ГРАДА НИША**

**Члан 1.**

 У Одлуци о оснивању буџетског фонда за пољопривреду и рурални развој Града Ниша (''Службени лист Града Ниша'', број 90/13), члан 8. став 1. мења се, тако да сада гласи:

''Средства остварена у буџетском фонду користе се у складу са Програмом подршке за спровођење пољопривредне политике и политике руралног развоја ( у даљем тексту: Програм) који на прописаном обрасцу доноси Градско веће Града Ниша за текућу годину уз претходну сагласност Министарства надлежног за послове пољопривреде, у складу са одредбама Закона о подстицајима у пољопривреди и руралном развоју.''

**Члан 2.**

 У члану 9. став 1, мења се тако да сада гласи:

''Градоначелник, у складу са законом и другим прописима, а на основу Програма, утврђује садржину и елементе конкурса за избор корисника средстава фонда за текућу годину. ''

**Члан 3.**

 У члану 9. став 2, брише се.

**Члан 4.**

Члан 11. мења се, тако да сада гласи:

''Градско веће Града Ниша, по истеку текуће буџетске године, на прописаном обрасцу усваја Извештај о спровођењу мера пољопривредне политике и политике руралног развоја.

Извештај о спровођењу мера пољопривредне политике и политике руралног развоја, доставља се Министарству надлежном за послове пољопривреде, у складу са одредбама Закона о подстицајима у пољопривреди и руралном развоју.''

**Члан 5.**

 Ова одлука ступа на снагу осмог дана од дана објављивања у ''Службеном листу Града Ниша''.

Број : \_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_ 2015. године

**СКУПШТИНА ГРАДА НИША**

 **ПРЕДСЕДНИК**

 Проф. др Миле Илић

**Образложење**

Скупштина Града Ниша, на седници од 29.11.2013.године, донела је Одлуку о оснивању буџетског фонда за пољопривреду и рурални развој (''Службени лист Града Ниша'', број 90/13).

Законом о изменама и допунама Закона подстицајима у пољопривреди и руралном развоју ("Службени гласник Републике Србије", број 142/14) извршена је допуна члана 13. Закона подстицајима у пољопривреди и руралном развоју (који представља правни основ за доношење Програма подршке за спровођење пољопривредне политике и политике руралног развоја од стране надлежног органа јединице локалне самоуправе), одредбом која прописује да Министар прописује образац и садржину Програма подршке за спровођење пољопривредне политике и политике руралног развоја као и образац Извештаја о спровођењу мера пољопривредне политике и политике руралног развоја.

Правилником о обрасцу и садржини програма подршке за спровођење пољопривредне политике и политике руралног развоја и обрасцу извештаја о спровођењу мера пољопривредне политике и политике руралног развоја („Службени гласник РС”, број 24/15), министар Пољопривреде и заштите животне средине прописао је да Програм садржи: Опште информације и табеларни приказ планираних мера; Oпис планираних мера; Идентификациону карту.

Опис планираних мера садржи следеће елементе: 1) назив и шифру мере; 2) образложење; 3) циљеве мере; 4) везу мере са националним програмима за рурални развој и пољопривреду; 5) податке ко су крајњи корисници; 6) податке о економској одрживости; 7) опште критеријуме за кориснике; 8) специфичне критеријуме за кориснике; 9) табеларни приказ листе инвестиција; 10) табеларни приказ критеријума селекције; 11) интензитет помоћи; 12) табеларни приказ индикатора/показатеља; 13) податке о административној процедури.

На овај начин се Програмом, у оквиру описа планираних мера, прецизно дефинишу услови и начин коришћења средстава, те не постоји потреба за додатним утврђивањем критеријума за избор корисника средстава фонда за текућу годину, како је било предвиђено у члану 9. Одлуке о оснивању буџетског фонда за пољопривреду и рурални развој Града Ниша. Изменом овог члана предвиђено је само да Градоначелник, у складу са законом и другим прописима, а на основу Програма, утврђује елементе и садржај конкурса за избор корисника средстава фонда за текућу годину.

Такође, истим Правилником дефинисан је и образац Извештаја о спровођењу мера пољопривредне политике и политике руралног развоја и у складу са тим предложена је измена члана 11. Одлуке о оснивању буџетског фонда за пољопривреду и рурални развој Града Ниша.

На основу свега наведеног, Управа за пољопривреду и развој села, предлаже доношење Одлуке о изменама Одлуке о оснивању буџетског фонда за пољопривреду и рурални развој Града Ниша.

**УПРАВА ЗА ПОЉОПРИВРЕДУ И РАЗВОЈ СЕЛА**

 **НАЧЕЛНИК**

 Саша Стоиљковић